b'\n_START_ARTICLE_\nFiona Timantti\n_START_PARAGRAPH_\nFiona Timantti (oik. Heli Karhunen, s. 1982 Vantaa) on suomalainen modisti ja bloggari. H\xc3\xa4n ty\xc3\xb6skentelee Mary Pelanteen vanhassa hattukaupassa Helsingin Punavuoressa. Fiona Timantti on my\xc3\xb6s h\xc3\xa4nen hattujensa tuotemerkki._NEWLINE_Fiona Timantti valmistaa p\xc3\xa4\xc3\xa4hineit\xc3\xa4 erityisesti burleskitaiteilijoille, kuten suomalaiselle LouLou D\xe2\x80\x99vilille ja yhdysvaltalaiselle Lana Del Reylle. Valtaosa tilatuista hatuista menee ulkomaille kuten Saksaan ja Ranskaan. Vaatesuunnittelija Antti Asplund on tilannut h\xc3\xa4nelt\xc3\xa4 p\xc3\xa4\xc3\xa4hineit\xc3\xa4 Berliinin muotiviikoille 2014. Vuonna 2012 Fiona Timantti teki Mouse Fatale -nimisen hatun ja v\xc3\xa4litti sen muotisuunnittelija Mert Otsamon avulla Lady Gagalle. My\xc3\xb6hemmin yhdysvaltalainen muotikuvaaja Terry Richardson kuvasi Lady Gagan ja hatun ja julkaisi kuvan blogissaan._NEWLINE_Fiona Timantti tekee my\xc3\xb6s puvustajan, dj:n ja mallin t\xc3\xb6it\xc3\xa4. H\xc3\xa4n on tehnyt asusteita elokuviin Iron Sky ja R\xc3\xb6lli ja kultainen avain. Vuonna 2012 Fiona Timantti esiintyi Yle TV2:n esitt\xc3\xa4m\xc3\xa4ss\xc3\xa4 Blogistania-ohjelmassa._NEWLINE_Koulutukseltaan Karhunen on vaatetusalan artesaani. Lis\xc3\xa4ksi h\xc3\xa4n on opiskellut modistiksi Helsingin palvelualojen oppilaitoksessa ja on my\xc3\xb6s teatteripukujen valmistaja. H\xc3\xa4n opettaa modisteja Stadin ammattiopistossa.'